พิชัยค้านคลังเว้นภาษีดีเซลต้องยืด90วัน
“พิชัย” ค้านคลังต้องลดภาษีสรรพสามิตน้ำมันดีเซลลงอย่างน้อย 1 ไตรมาส ช่วยฟื้นฟูหลังน้ำลด
22 ธ.ค. 2554

“พิชัย” ค้านคลังต้องลดภาษีสรรพสามิตน้ำมันดีเซลลงอย่างน้อย 1 ไตรมาส ช่วยฟื้นฟูหลังน้ำลด 
นายพิชัย นริพทะพันธุ์ รมว.พลังงาน เปิดเผยกรณีกระทรวงการคลังจะเสนอคณะรัฐมนตรี (ครม.) สัปดาห์หน้า เพื่อขอขยายระยะเวลาลดภาษีสรรพสามิตน้ำมันดีเซลอีก 1 เดือน หรือสิ้นสุดเดือน ม.ค. 2555 ว่า ส่วนตัวประเมินว่าการต่ออายุมาตรการลดภาษีน้ำมันดีเซลลงมาเพียง 1 เดือนน้อยเกินไป แต่ควรยืดเวลาออกไปอย่างน้อย 1 ไตรมาส เพราะเป็นช่วงการฟื้นฟูหลังน้ำลด แม้ว่าจะมีผลกระทบด้านรายได้ก็ตาม 
สำหรับมติคณะกรรมการนโยบายพลังงาน (กพช.) ที่ให้ปรับการส่งเงินเข้ากองทุนน้ำมันเชื้อเพลิง ในส่วนน้ำมันดีเซลหมุนเร็วในอัตรา 60 สตางค์ต่อลิตร และมีผลตั้งแต่วันที่ 16 ม.ค. 2555 นั้น นายพิชัย ระบุว่า กพช.ได้มีมติไปแล้ว แต่หากจะเลื่อนเวลาออกไปก็คงต้องหารือกันในที่ประชุม กพช.ก่อน ยังไม่ขอตอบในตอนนี้
นายบุญทรง เตริยาภิรมย์ รมช.คลัง กล่าวว่า ข้อเสนอของกรมสรรพสามิตนั้นต้องการให้ยืดเวลาการเก็บภาษีน้ำมันดีเซลออกไป 1 เดือน หลังจากนั้นก็จะทยอยเลื่อนออกไปเป็นรายเดือนอีก 2 เดือน ก็จะตกประมาณ 3 เดือนพอดี แต่ต้องหารือกับกระทรวงพลังงานด้วยว่าจะกระทบกับธุรกิจขนส่งและประชาชนผู้ใช้น้ำมันดีเซลมากน้อยแค่ไหน เพราะการยืดออกไปนานนั้นจะกระทบกับรายได้ภาษีโดยรวมเดือนละ 9,000 ล้านบาท และกระทบต่อโครงสร้างราคาน้ำมัน